Test de evaluare pentru clasa a IX-a
prof. dr. Sofian Dana-Alexandra, 

Colegiul Național de Informatică „Spiru Haret” din  Suceava
Materialul propus a fost conceput ca suport teoretic și exemplificativ pentru diferențierea predării și a evaluării la clasă, pentru a asigura accesul profesorilor, elevilor, dar și părinților la materiale educaționale de calitate. Materialul vizează una dintre competențele generale din programa de Limba și literatura română, (1. Utilizarea corectă și adecvată a limbii române în receptarea și în producerea mesajelor în diferite situații de comunicare), competența specifică 1.1. (utilizarea adecvată a achizițiilor lingvistice în receptarea diverselor texte) asociată conținutului „receptarea diverselor tipuri de mesaje – funcțiile actului de comunicare”, dar și noile Repere metodologice pentru clasa a IX-a. Testul de evaluare de mai jos îmbină noțiunile învățate despre schema comunicării, funcțiile comunicării și elementele specifice structurii argumentative. 
Test de evaluare 
I.Identifică funcția de comunicare specifică fiecărui text: (6 X 0.5p = 3 p)
1. POMPÓS, -OÁSĂ, pompoși, -oase, adj. Plin de pompă2 (1), de fast, de strălucire; fastuos, luxos. ♦ (Despre stil, cuvinte, expresii) (Excesiv de) înflorit, încărcat, pretențios; plin de emfază, de afectare. – Din fr. pompeux, lat. pomposus. 
2.          ACTUL I, Scena 3

„Chiriţa, Guliţă, Şarl, Safta, Ion. (Ion vine alergând dintre culisele din dreapta.

Ceilalţi ies din casă şi se cobor în cerdac.)

GULIŢĂ: Cine mă cheamă?... Nineaca!

SAFTA: Ce este?... Ce este? (Vasile Alecsandri, Chiriţa în provinţie)
3. Alo? Alo? Familia Popopescu?
4. „Cum poate Claudiu Komartin, ca tânăr poet, cu extractul acesta furios – nu ştiu de ce mă gândesc la tinerii furioşi –într-o lume atât de atipică, să găsească lumina?

 Îmi place comparaţia aceasta cu tinerii furioşi şi e foarte măgulitoare. Am încercat să irig într-un fel mentalul colectiv, atât cât poate să ajungă poezia unui tânăr poet, care probabil are câteva mii de cititori în ţara asta.” (Interviu cu poetul Claudiu Komartin)

5. „Încercuiți varianta corectă:
22.  Care este ordinea de trecere prin intersecţia prezentată?
A. motocicleta, autoturismul, autocamionul;

B. autocamionul, autoturismul, motocicleta;

C. autoturismul, motocicleta, autocamionul.” (Chestionar auto, categoria B)
6.  „1. Prevederi generale cu privire la desfăşurarea concursului. 
Concursul Cultură şi civilizaţie în România este o competiţie cu caracter interdisciplinar ce se adresează elevilor din ciclul liceal. Cele trei secţiuni ale concursului sunt: Studiu privind particularităţi etnografice/etnologice şi lingvistice locale, Studiu privind mentalităţi culturale şi cercetare sociologică, Monografii istorice locale.” (Regulament specific privind organizarea şi desfăşurarea concursului interdisciplinar Cultură si civilizaţie în România)

II. Citește cu atenție textul. 

„ Am fost într-o vreme, pe când viaţa începuse să mi se pară atât de cenuşie încât nu mai merita trăită, un maniac al jocurilor pe computer. Timp de vreun an de zile am avut nevoie de doza zilnică de virtualitate: îmi făceam toate treburile pe fugă, renunţasem la mâncare şi la somn şi îmi tremurau mâinile după claviatură şi mouse[…] Pe lângă multe alte efecte de adâncă alienare, jocurile de acţiune şi strategie mi-au schimbat, în acea vreme nu tocmai îndepărtată şi nici tocmai cu desăvârşire încheiată, însăşi ideea despre om, despre trup, despre felul cum arată şi funcţionează bucata asta complicată de materie care ascultă – parţial- de voinţa noastră.[…]. Dar ceea ce deosebeşte esenţial vieţile noastre virtuale de cele reale este miraculoasa şi binecuvântata putere de a da „Save”. „Salvează, tati, salvează!” îmi spune fiică-mea, alarmată, din două în două minute, de câte ori mă priveşte jucându-mă. „Jucându-mă?” Nu: trăindu-mi viaţa virtuală, cea în care sunt erou, în care n-am nevoie de prietenie, dragoste sau fericire, cu o intensitate cum n-am trăit niciodată în „lumea cea comună”. Înaintea fiecărei confruntări decisive „salvez”. Dacă pierd, dau timpul înapoi de unde am salvat şi-mi îndrept greşeala. Altfel, rareori aş putea încheia un joc. Dacă, vreodată, aş fi consultat de autorul jocului în care trăim cu toţii şi aş putea să sugerez o singură îmbunătăţire a lui, asta aş îndrăzni să cer: „Doamne, dă-ne, măcar de câteva ori în viaţă, puterea de a folosi comanda Save!”, de a da timpul înapoi, de a şterge remuşcarea, suferinţa, răul provocat altora, de a repara ireparabilul. [...]”
(Mircea Cărtărescu, Pururi tânăr, înfăşurat în pixeli)
Cerințe:

1. Precizează care sunt factorii situației de comunicare. 1p
2. Identifică o funcție a actului de comunicare identificată în textul dat. 1p

3. Prezintă într-un text de 8 – 12 rânduri caracteristicile vieții virtuale și consecințele provocate de trăirea acestui tip de viață, așa cum reies din text. 2p
4. Scrie un text de tip argumentativ, de 15 – 30 de rânduri, despre viața virtuală, pornind de la afirmația subliniată în text. 2p
